Pressemeddelelse – Kandidater til kommunalvalget 2017

–

Alternativet i Svendborg Kommune kan nu præsentere deres kandidater til kommunalvalget til november. Fire kvinder og to mænd har taget mod til at stille op til kommunalvalget. På nær Kamille Wind og Karl Magnus Bidstrup er det første gang, de stiller op til et valg.

Fra venstre er kandidaterne: Laura Hallberg, Nina Rosmarin, Kim Christoffer Nielsen, Kamille Wind, Karl Magnus Bidstrup og Ditteemilie Daisy Hansen.

Alle seks kandidater blev valgt af medlemmerne af Alternativet i Svendborg i januar. På opstillingsmødet lagde alle kandidater vægt på fællesskab og betydningen af det gode og stærke samarbejde mellem kandidaterne, som supplerer hinanden med skarpe kompetencer på forskellige områder.

For Nina Rosmarin er det særligt borgerinddragelsen og en ny politisk kultur, der er i fokus:
“Jeg har arbejdet meget med en analytisk tilgang til innovation og udvikling, og det vil jeg gerne bruge både i arbejdet i kommunalbestyrelsen og i kommunikationen med borgerne. Det er helt essentielt for mig, at borgernes stemme når ind i byrådssalen. Samtidig er det vigtigt for mig at bidrage til et bedre miljø og større lighed i mit lokalområde.”

Ditteemilie Daisy Hansen sidder i bestyrelsen i sin søns børnehave og brænder for at skabe bedre forhold for de næste generationer, både nu og i fremtiden:
“Børnene er vores fremtid, og det er vores ansvar at sørge for, at de vokser op på en jord, hvor der er en ren natur og et sundt miljø, og hvor de møder overskud og omsorg i daginstitutionen og familien. Kampen for en bæredygtig fremtid er en kamp for de bedste forhold for vores børn.”

Karl Magnus Bidstrup bidrager med sin erfaring som kandidat ved folketingsvalget i 2015, og han siger om den nye rolle som kommunalbestyrelseskandidat:
"Jeg har en stærk trang til at efterlade en bedre verden til mine børn, end jeg selv modtog, og jeg mener, at Alternativet har det bedste bud på, hvor den forandring skal komme fra. Jeg har et stort lokalt kendskab og en stor kærlighed til Svendborg. Så det er oplagt for mig at kaste mig ind i arbejdet for at gøre Svendborg til en bæredygtig frontløber."

Forperson for Alternativets lokalforening, Kåre Wangel, siger om det nye kandidathold:
"Det er virkelig et stærkt hold af både utroligt dygtige, sympatiske og idealistiske mennesker, der har valgt at stille op for Alternativet i Svendborg Kommune. Vi er så glade for, at så mange gode folk har modet til at stille op og forsøge at bringe en ny og mere empatisk politisk kultur ind på rådhuset.”

Kandidaterne skal nu sammen med medlemmer og borgere i gang med at udvikle Alternativets politik lokalt både i by- og landdistrikterne i Svendborg Kommune. Forude venter også et stort arbejde med at forberede den første valgkampagne for Alternativet i Svendborg Kommune.​

–

For interview eller anden info, kontakt:

Karl Magnus Bidstrup - kmb@alternativet.dk - 22438665

For kontakt til andre kandidater, skriv til svendborg@alternativet.dk eller ring til ovenstående.

Venlig hilsen Alternativet Svendborg Kommune